Chaos in Bela-Bela: Seun sterfFoto: SAPD Betogers het Dinsdag chaos gesaai in Bela-Bela in Limpopo toe hulle onder meer ŉ gebou aan die brand gesteek en polisielede met klippe bestook het. Die woedende betogers het die dorp se strate ingevaar en amok veroorsaak, na bewering oor ŉ besluit deur die dorpsraad om munisipale tariewe met R500 te verhoog. Volgens Moses Dlamini, woordvoerder van Opod, is lede van die polisie se eenheid vir openbare orde ontbied en is die betogers met rubberkoeëls uiteengejaag. Dlamini het gesê Karabo Khumalo (11) was saam met sy ma toe hy deur ŉ rubberkoeël in die kop getref is. “Hy is na ŉ plaaslike hospitaal gehaas voor hy later na die Polokwane-hospitaal oorgeplaas is. Hy is Woensdag oorlede.” Dlamini het gesê die afvuur van ‘n amptelike vuurwapen is nie by Opod aangemeld nie en word ondersoek. “Die seun se dood is eers Donderdag aangemeld. Niemand is nog in hegtenis geneem nie en die ondersoek gaan voort.” Talle betogers is Dinsdag in hegtenis geneem nadat ŉ gebou en die burgemeester se voertuig aan die brand gesteek is. Twee polisiebeamptes het geringe beserings opgedoen toe hulle met klippe bestook is. Aanklagte van brandstigting, kwaadwillige saakbeskadiging en openbare geweld word ondersoek.